
[bookmark: INNSTILLING]Rådmannen sitt framlegg til vedtak:
1. Forskrift om omdisponering av timar til forsøksordning med valfag ved Sveio skule og Vikse skule, Sveio kommune, Vestland, blir vedteken slik det går fram av vedlegget til saka.
2. Forskrifta blir å publisera i Norsk Lovtidend etter handsaminga i kommunestyret.

Saksframlegg
Samandrag
Sveio skule og Vikse skule skal gjennomføra ei forsøksordning med valfag på mellomtrinnet. Kommunen kan omdisponera timar med heimel i opplæringslova § 1-6, andre leddet. Den aktuelle føresegna har denne ordlyden: «Kommunen kan gi forskrift om at opp til ti prosent av timane i kvart fag i grunnskolen skal flyttast til andre fag eller brukast til særskilde tverrfaglege aktivitetar.»
Rådmannen legg i denne saka fram framlegg til slik lokal forskrift.
Bakgrunn for saka
Både Sveio og Vikse skule ønskjer å gjennomføra ei forsøksordning med valfag på mellomtrinnet (5., 6. og 7. klasse). Som kjent, er valfag noko som utgangspunktet berre høyrer til på ungdomstrinnet. Valfag på barnetrinnet er såleis noko nytt som vi aldri før har freista å få til i Sveio kommune.
Grunnskulen i Noreg har dei seinare åra hatt større og større utfordringar med lågare læringsutbyte, meir uro og fråvære og søkkjande trivnad blant elevane. Fleire har teke til orde for at meir praktisk og variert undervisning kan vera eitt av verkemidla som kan hjelpa til med å snu utviklinga.
Dei mange utfordringane som skulen står overfor, er godt dokumenterte i NOU 2026: 10 Fellesskolen som blei lagt fram for Kunnskapsdepartementet 11. august i år. Dokumentet peikar og på meir praktisk og variert undervisning som eitt av fleire tiltak som kan vera med på å snu utviklinga i positiv lei.
Saks- og faktaopplysningar 
Sveio skule og Vikse skule ønskjer sjølve å gjennomføra ei forsøksordning med valfag på mellomtrinnet. Dette vil bli gjennomført ved å omdisponera 45 årstimar av den ordinære fag- og timefordelinga. Dette har kommunen høve til å gjera med heimel i opplæringslova § 1-6, andre leddet. Føresetnaden er at omdisponeringa er heimla i ei lokal forskrift til opplæringslova. 
Både Sveio skule og Vikse skule har gjennomført gode prosessar for å velja fag for utprøving. Sjølv om det ikkje er trekt nokon endelege konklusjonar, men fleire aktuelle fag er aktuelle. Dette kan til dømes vera teater med song, dans og samspel, formingsaktivitetar som teikning, skulptur og sløyd, friluftsliv, redesign og programmering. Fellesnemnaren er, med andre ord, praktisk undervisning som fremjar kreativitet og rørsle. Båe skulane ser og føre seg å byta valfag med jamne mellomrom gjennom skuleåret. På dette viset bidreg dei og til meir variasjon i undervisninga.
Innkomne merknadar
Rådmannen la framlegget til lokal forskrift ut til offentleg ettersyn 5. juni. Fristen for å gje høyringsfråsegn blei sett til 5. august. Utdanningsforbundet Sveio, Fagforbundet Sveio og dei fem grunnskulane i kommunen blei tilskrivne om høyringa, og høyringa blei og publisert på kommunen si heimeside.
Det har kome inn ei høyringsfråsegn. Utdanningsforbundet Sveio gjev full støtte til ei forsøksordning med valfag på mellomtrinnet, men meiner 45 årstimar er for lite. Utdanningsforbundet ønskjer ei utvida ordning med fleire årstimar. Fråsegna frå Utdanningsforbundet Sveio ligg som prenta vedlegg til saka.
Konsekvensar

Økonomiske konsekvensar
Forsøksordninga har ingen økonomiske konsekvensar
Beredskap
Ikkje aktuelt
Vurdering
Rådmannen ser det som svært positivt at skular i kommunen tek initiativ til å prøva ut nye arbeidsmåtar som kan vera med på å heva kvaliteten på grunnskuletilbodet vårt. Eit forsøk med valfag på mellomtrinnet (5., 6. og 7. klasse) kan vera eitt av fleire bidrag til dette.
Når ein skal gjennomføra forsøk med nye arbeidsmåtar, er det viktig at ein ikkje gapar over for mykje på for kort tid. Skuleleiarane rår til at ein avgrensar forsøket til 45 årstimar i denne omgangen. Det tyder likevel ikkje at vi snakkar om ein time per veke gjennom året. Skulane står fritt til å leggja valfaga i bolkar, der det kan vera fleire timar per veke i nokre periodar og ingen i andre. Her må det pedagogiske skjønnet styra organiseringa. Rådmannen opprettheld difor formuleringa i høyringsutkastet med 45 årstimar. Det har ikkje kome innvendingar til andre delar av forskrifta, og rådmannen tilrår difor at høyringsutkastet blir vedteke som ny lokal forskrift etter opplæringslova.
Rådmannen sin konklusjon
Rådmannen syner til vurderinga ovanfor og framlegg til vedtak først i saka.
Aktuelle lovar, forskrifter, avtalar m.m.
· LOV-2023-06-09-30; Lov om grunnskoleopplæringa og den vidaregåande opplæringa (opplæringslova)

